Her er danskernes foretrukne apps

Hvad bruger danskerne egentlig deres mobilapps til? Hvis man spørger dem selv, handler det i høj grad om nemme betalinger, navigation, investeringer – og ro i sindet. Det viser en ny undersøgelse fra tech-virksomheden Framna, der i rapporten Mobile App Trends Report 2025 har spurgt 9.000 danskere om deres app-vaner og analyseret over 600 apps på markedet.

På førstepladsen over danskernes foretrukne apps finder vi MobilePay, som fortsat er danskernes foretrukne digitale pung. Men tæt efter kommer Google Maps, investeringsappen Nordnet og mindfulness-appen Calm, hvilket, ifølge Framna, tegner et billede af brugsmønstre, der spænder fra det praktiske til det mentale.

– Vi har ønsket at se nærmere på, hvilke apps danskerne ikke bare bruger, men også holder mest af – og hvorfor. Det giver et indblik i, hvad der skaber værdi i vores digitale hverdag, forklarer Kristian Friis, der er Managing Director hos Framna i Danmark.

Banker og bøger blandt favoritterne

Et gennemgående træk i rapporten er, at danskernes foretrukne apps letter hverdagen. Hele fem bankapps har sneget sig ind i top 20 – herunder Danske Bank, Lunar og Arbejdernes Landsbank, der scorer højest blandt dem med 82 point.

Derudover har apps med lyd og læsning også en stærk tilstedeværelse. Både Spotify og lydbogsplatformen Mofibo er blandt favoritterne, og biblioteksappen ‘Biblioteket’ har ligeledes fundet vej til listen.

En særlig bemærkelsesværdig udvikling ses hos Nordnet, som har klatret hele 16 pladser op og nu ligger som nummer tre. Fremgangen skyldes blandt andet ros for appens pålidelighed, mange funktioner og et layout, der gør det nemt at følge investeringer og opsparinger.

Ifølge rapporten vægter brugerne især design, funktionalitet og indhold, når de vurderer en apps værdi. Calm og Medicinkortet er andre eksempler på apps, der skaber værdi ved at henvende sig til brugerens mentale og fysiske velbefindende.

Top 20 – danskernes favoritapps i 2025:

MobilePay

Google Maps

Nordnet

Calm

Arbejdernes Landsbank

Medicinkortet

Danske Bank

Mofibo

Spar Nord

Philips Hue

Kørekortet

Lunar

Sundhedskortet

Kemiluppen

Spotify

MitID

Biblioteket

Min Læge

ChatGPT

Nordea

Læs mere om rapporten hos Framna.

Her er danskernes foretrukne apps