MobilePay går i kødet på Apple Pay

MobilePay rykker nu for alvor ind på Apple Pays hjemmebane. Kunder i yderligere 21 pengeinstitutter i Danmark, Grønland og på Færøerne kan fra nu af aktivere deres kort i MobilePay og bruge telefonen til kontaktløs betaling i butikker. Altså samme grundidé som Apple Pay: Tryk på telefonen, hold den hen til terminalen – og betal.

For MobilePay er det en vigtig udvidelse. For forbrugerne er det først og fremmest et nyt valg: Man kan bruge en dansk-nordisk betalingsløsning i stedet for en amerikansk wallet.

“Det er en stor ting for os, at vi nu kan byde kunderne fra 21 pengeinstitutter velkommen til vores tap to pay-løsning,” siger Jeanette Hertzum, landechef i MobilePay.

Skal bryde en stærk Apple Pay-vane

Udfordringen er, at MobilePay ikke kommer først. Tværtimod. Danskerne har allerede taget mobilbetalinger i butikkerne til sig, og især Apple Pay og Google Pay har gjort betaling så let, at mange slet ikke tænker over det længere. Ifølge Nationalbanken står kortbaserede wallets som Apple Pay og Google Pay nu for næsten hver tredje betaling i fysisk handel, mens kun tre procent foretrækker MobilePay, når de betaler i butikker.

Det er den vane, MobilePay nu forsøger at bryde.

Fordelen ved MobilePay er, at flere betalinger kan samles ét sted. Man kan blandt andet navngive kort og splitte køb med venner, som man kender det fra almindelige MobilePay-betalinger. Men for mange iPhone-brugere vil spørgsmålet være brutalt enkelt: Hvorfor skifte, hvis Apple Pay allerede virker?

Flere banker er på vej

De nye banker tæller blandt andre Lån & Spar Bank, Middelfart Sparekasse, Sparekassen Danmark, Sparekassen Kronjylland, Sparekassen Thy og Bankivik i Grønland. På Færøerne gælder det kun enkelte kunder i de tilsluttede banker.

Både Visa og Mastercard kan bruges, afhængigt af hvad den enkelte bank understøtter. Brugerne får besked direkte i MobilePay-appen, når deres kort kan aktiveres. Ifølge MobilePay kan omkring en tredjedel af brugerne nu aktivere et eller flere kort til kontaktløs betaling. Selskabet forventer, at de fleste danske pengeinstitutter kommer med i løbet af året.

På længere sigt arbejder MobilePay også på betaling direkte fra bankkontoen uden betalingskort. Det kan blive mere interessant end dagens løsning, fordi det potentielt kan give Danmark et ekstra betalingsspor, hvis kortbetalinger rammes af nedbrud.

Indtil videre er nyheden dog mere praktisk end revolutionerende: MobilePay kan nu noget, Apple Pay-brugere har kunnet i årevis. Forskellen er, at kampen om danskernes standard-wallet for alvor er begyndt.

De banker, der nu åbner for tapping med MobilePay, er:

Borbjerg Sparekasse

Dragsholm Sparekasse

Klim Sparekasse

Lån & Spar Bank

Middelfart Sparekasse

Rise Sparekasse

Rønde Sparekasse

Sparekassen Balling

Sparekassen Bredebro

Sparekassen Danmark

Sparekassen for Nørre Nebel og Omegn

Sparekassen Kronjylland

Sparekassen Thy

Stadil Sparekasse

Sydjysk Sparekasse

Sønderhå-Hørsted Sparekasse

Bankivik

Betri Banki (kun enkelte kunder)

Føroya Banki (kun enkelte kunder)

Norðoya Sparikassi (kun enkelte kunder)

Suðuroyar Sparikassi (kun enkelte kunder)

MobilePay går i kødet på Apple Pay