Nu kan du snart bruge MobilePay til at identificere dig i telefonen

Der er noget gammeldags over den måde, mange virksomheder stadig tjekker kunders identitet på, når telefonen ringer. Adresse, fødselsdato, tidligere regninger eller andre personlige oplysninger bliver ofte brugt som sikkerhedsnet. Problemet er bare, at den slags oplysninger ikke længere er særligt svære at skaffe.

I en tid, hvor lækkede data florerer online, og hvor kunstig intelligens kan bruges til at klone stemmer med skræmmende præcision, ser den metode pludselig langt mindre betryggende ud. Derfor lancerer den danske identitetsvirksomhed Idura nu en løsning, der skal flytte identifikationen væk fra samtalen og over i mobilen.

Det betyder i praksis, at en virksomhed under et opkald kan sende en anmodning til kunden, som så kan godkende sin identitet direkte i MobilePay eller MitID. Jeanette Hertzum, landechef i MobilePay, siger, at det er en naturlig udvidelse af en app, danskerne allerede bruger hver dag:

– Hver dag bruger tusindvis af danskere MobilePay, fordi det er en enkel og nem måde at betale. Vi har valgt at stille MobilePay til rådighed for Sikker Samtale, fordi MobilePay er en tryg måde at identificere sig på.

Hun peger samtidig på, at løsningen gør det langt sværere for svindlere at udgive sig for at være en anden.

– Sikkerheden er høj i MobilePay og det er umuligt for kriminelle at foregive at være en MobilePay-bruger uden at have kontrol over både telefonen og brugeren.

Kendt app kan gøre en stor forskel

Netop MobilePay kan vise sig at blive den afgørende genvej for mange danskere. Appen er allerede installeret hos millioner af brugere, og fordi den kan sende en direkte notifikation til telefonen, bliver identifikationen mere ligetil midt i en samtale med kundeservice.

Dermed adskiller løsningen sig fra MitID, hvor brugeren skal selv åbne appen og finde godkendelsen frem. Det skyldes, at MitID af sikkerhedshensyn ikke benytter push-notifikationer til den slags. Risikoen er ellers, at nogen i et uopmærksomt øjeblik kommer til at godkende noget, de ikke burde.

MitID bliver stadig nødvendig i tunge sager

Det betyder dog ikke, at MobilePay overtager alt. Ved mere følsomme handlinger med højere sikkerhedskrav – for eksempel i bankverdenen, hvor der skal godkendes lån eller andre større økonomiske dispositioner – vil MitID fortsat være den tunge og mere formelle løsning.

Det nye er snarere, at virksomheder nu får et ekstra lag sikkerhed i de daglige kundesamtaler, hvor den gamle model med kontrolspørgsmål er begyndt at knage.

Idura forventer, at teknologien kan få fart på i Danmark. Løsningen er allerede lanceret i Norge og bygger på erfaringer fra Sverige, hvor digital identifikation under telefonsamtaler ifølge virksomheden i dag er udbredt i både banker, forsikringsselskaber, det offentlige og større kundecentre.

Nu kan du snart bruge MobilePay til at identificere dig i telefonen