MobilePay indfører gebyr for private overførsler

Snart koster det penge at sende større beløb via MobilePay. Fra den 24. marts bliver der nemlig lagt en ekstraregning på én procent, hvis du overfører mere end 4.000 kroner til én person på samme dag.

De første 4.000 kroner er stadig gratis at sende, og du kan også overføre op til 4000 kroner til flere forskellige personer uden gebyr. Men overførsler til samme modtager over denne grænse koster.

Ifølge Jeanette Hertzum, landechef for MobilePay i Danmark, er gebyret en nødvendig ændring for at sikre tjenestens fremtid.

– Vi har valgt at indføre gebyret, fordi vi ganske enkelt har et underskud, vi skal have vendt. Vi er nødt til at skabe overskud, hvis vi også ønsker et MobilePay i fremtiden, siger hun til Finans.

98 procent af alle overførsler er dog under 4.000 kroner, så langt de fleste brugere vil ikke mærke til ændringen.

MobilePay har været i rødt siden lanceringen i 2013, men forventer, at gebyrerne kan skabe overskud i enkelte måneder allerede i år – og på helårsbasis fra 2026.

Samtidig arbejder MobilePay på en ny kontaktløs betalingsløsning, som skal konkurrere med Apple Pay og Google Pay. Den forventes klar til sommer.

Gebyret rulles også ud i MobilePays andre markeder som Norge, Sverige og Finland.

MobilePay indfører gebyr for private overførsler