Mobilepay går Ønskeskyen i bedene

Mobilepay har i dag opdateret app’en med muligheden for at at oprette og dele ønskesedler direkte i MobilePay – og dem, man deler med, kan reservere ønskerne, så man ikke får den samme gave to gange.

– Med den nye funktion gør vi det endnu nemmere for brugerne at få det, de ønsker sig til jul – og at opfylde andres ønsker. Du kan nemt se familiens og vennernes ønskelister, dele din egen og også betale med appen, så du ikke behøver flere apps, siger Anette Bøje, der er landechef for MobilePay i Danmark.

Dermed kommer hun med en slet skjult henvisning til app’en Ønskeskyen, som Mobilepay nu går direkte i købet på. Den har i årevis tilbudt nøjagtig samme funktionalitet.

Funktionen ‘Ønskelister’ findes blandt andet under fanen ‘Mig’ i MobilePay. Ønskelisterne kan deles på tværs af grænser mellem MobilePay i Danmark og Finland og søsterappen Vipps i Norge og Sverige. Man kan selvfølgelig ikke selv se, hvad man får til jul.

Det er også muligt at deles om regningen, hvis man er flere der giver gaven sammen – det kan gøres direkte fra MobilePay.

Ønskelisten aktiveres for alle brugere i Danmark, Norge, Sverige og Finland i dag og dukker herefter op i brugernes MobilePay, hvor den altid kan findes under ”Mig”. Det kan være nødvendigt at opdatere app’en for at få funktionen frem, advares det.

Mobilepay går Ønskeskyen i bedene