Snart kan du bruge MobilePay i fire nye lande

Vipps MobilePay, der står bag MobilePay i Danmark og Vipps i Norge, tager nu endnu et skridt mod at gøre grænseoverskridende betalinger lige så nemme som at sende penge til en ven i samme by. Fra 2026 bliver det nemlig muligt at overføre penge til fire nye lande direkte i appen – nemlig Spanien, Italien, Portugal og Polen. Også Andorra er med i puljen.

Det sker som led i et nyt samarbejde med den europæiske betalingsalliance EuroPA, som samler en række digitale betalingsløsninger i Europa med det formål at skabe en fælles, velfungerende infrastruktur for mobilbetalinger på tværs af landegrænser.

– Målet er, at en MobilePay-bruger i Danmark og Finland, eller en Vipps-bruger i Norge og Sverige, skal kunne sende penge til brugere af for eksempel den spanske app Bizum eller den polske Blik – lige så enkelt som man gør det hjemme, siger Rune Garborg, der er direktør for Vipps MobilePay.

Testbetalinger i år – lancering næste år

Samarbejdet mellem Vipps MobilePay og EuroPA blev indledt i maj 2025. De første testbetalinger ventes allerede at finde sted inden for få måneder, og i løbet af 2026 bliver funktionen rullet ud til alle brugere.

I forvejen har MobilePay og Vipps siden 2024 gjort det muligt for brugere i Danmark, Norge, Sverige og Finland at sende penge til hinanden. Den nye udvidelse betyder, at funktionen nu strækker sig langt uden for Norden.

100 millioner europæere i sigtekornet

EuroPA-samarbejdet omfatter allerede de sydeuropæiske tjenester Bancomat (Italien), Bizum (Spanien) og MB Way (Portugal), som har åbnet for betalinger mellem deres i alt 45 millioner brugere – inklusiv i Andorra. Med Vipps MobilePay og den polske tjeneste Blik på vej ind i samarbejdet, vil det samlede antal potentielle brugere runde 100 millioner.

Ifølge Vipps MobilePay kan endnu flere lande og apps komme til at slutte sig til alliancen i fremtiden. Det hele koordineres i regi af EMPSA – en europæisk organisation, som arbejder for at gøre mobilbetalinger på tværs af grænser nemmere og mere integrerede.

Med udvidelsen bliver det ikke længere nødvendigt at lave bankoverførsler eller bruge tredjeparts-apps, hvis man eksempelvis skylder en ven penge på ferien i Barcelona – eller skal sende et beløb til familien i Polen.

For brugerne vil det hele ske inde i MobilePay- eller Vipps-app’en, uden behov for ny registrering eller komplicerede processer, hedder det.

Snart kan du bruge MobilePay i fire nye lande